Kanamunad on üks väheseid toiduaineid, mis on aastatagusega võrreldes odavnenud ja seda lausa kolmandiku võrra. Selle põhjused viivad ELi uute nõueteni, mille kohaselt tuleb järgmise aasta alguseks kõik munakanade puurid uute, möbleeritute vastu välja vahetada.    Möbleeritud puuris peab kanadel olema siblimisala, küüneviil, õrs puhkamiseks ja eraldatud munemiskoht. Uusi puure on võimalik  panna n-ö kahe korrusena ja uuendatud lindlad mahutavad senisest pea poole rohkem sulelisi.    Seetõttu on kanade hulk üle Euroopa sügisest alates kasvanud ja see on jõudsalt suurendanud ka munade arvu.    Eestiski on suuremad tootjad osa lindlaid uute nõuetega vastavusse viinud ning mullune munatoodang kasvas statistika järgi esimese üheksa kuu jooksul tosin protsenti.    Kuigi Eestis ei toodeta mune piisavalt ja näiteks tunamullu toodi 42% siin söödud munadest sisse, ei oodata  suuremat kodumaiste munade hulka siinsetes poodides sugugi pikisilmi. Kaupluste riiulid on hõivanud Leedust ja Lätist pärit kaup.    Vähempakkumise munad tulevad Lätist-Leedust    Suured poeketid teevad omamärgitoodete (private label) tootjate leidmiseks hankeid kolme Balti riigi peale kokku ja nende võitjad asuvad Lätis-Leedus.    "Me ei suuda ülebaltilist omamärgitoodet pakkuda," tõdeb Eesti suurima munatootja, AS Talleggi juht Teet Soorm. Või läheksid siis  kõik M- ja L-suuruses munad poeketi kaubamärgi all müüki ning Talleggi kirjadega karbis müümiseks neid ei jaguks.    Tekiks ka küsimus, mida teha teistes suurustes munadega. Kana muneb oma 72nädalase eluea jooksul algul väikseid S-suuruses mune, seejärel muutuvad munad aina suuremaks kuni XLini välja.    Kuigi mullu esimese üheksa kuuga munesid siinsed kanad tunamullusest 14,6 miljonit muna rohkem, toodi Eestisse 4,5 miljonit muna enam. Samal ajal veeti Eestist välja 11,3 miljonit muna,  mis on tunamullusest viis korda rohkem.    Suur pakkumine on munade hinna aga kogu Euroopas alla löönud.    "Mida sügavamale hind kukub, seda kõrgemale ta pärast tõuseb," ennustab Talleggi äridirektor Margus Venelaine. "Kümnekroonist munakarpi ei saa väga kaua nautida. See on nagu piimaga - kolmekroonist piima ei saanud kaua nautida, hind läks varsti üles."  Munatootjale toob aga iga toodetud muna hetkel kahjumit.